Ташо-Хьажас т1емаш бо Дагестанан хьалхарчу имамана Г1еза-Мохьмадана (Махьма) улло а х1уттий. 1830-чу шеран б1аьста Дагестанан дуьххьарлера имам Нохчийчу волавелира шен эскарца. Новкъахь цо го бира «Бурная» ц1е йолчу паччахьан эскарийн г1опана. Т1амца схьаяьккхира Шамхалан коьрта шахьар Таркха. Имаман 4 эзар эскархочунна г1оьнна веара 8 эзар г1умки, нохчи. Июнехь цара гуо бира Эндерин лулахь йолчу «Внезапная» г1опана. Оцу т1амна куьйгапла деш вара Ташо-Хьаьжа. Августехь гона юкъахь бисинчу салташна орцахвелира «Кавказски линин» командующи инарла Эммануэль, шеца цхьаьна инарла Бекович-Черкасский а волуш. И дерриг хиъча, Г1еза-Мохьмад, шен эскарш эцна, аьккхийн хьаннашкахь къайлавелира. Цунна та1зар дан т1аьхьаваьлла волу Эммануэль, бекхамо корта хьовзийна, хьуьнах вуьйлира.